
	Μελουζίνης ενώτια

 ή Η ωραία που έρχεται

ποιητική συλλογή
της Νάσας Παταπίου

στο Σπίτι της Κύπρου

Με τη Μελουζίνη, τις θρυλικές βασίλισσες, τις πλατείες, τα χωριά, τα ποτάμια της Κύπρου ταξίδεψαν, τη Δευτέρα 3 Φεβρουαρίου 2020, οι φίλοι του Σπιτιού της Κύπρου στην παρουσίαση της ποιητικής συλλογής της πρώην Μορφωτικής Συμβούλου Νάσας Παταπίου, «Μελουζίνης ενώτια ή Η ωραία που έρχεται» που κυκλοφορεί από τις Εκδόσεις Καστανιώτη, παρουσία του Υπουργού Παιδείας, Πολιτισμού, Αθλητισμού και Νεολαίας κ. Πρόδρομου Προδρόμου και του Γενικού Διευθυντή κ. Μάριου Παναγίδη,  της Επιτετραμένης a.i. της Πρεσβείας της Κυπριακής Δημοκρατίας κας Αλίκης Πασχάλη, Ακαδημαϊκών και πολλών ανθρώπων των Γραμμάτων.

«Η ποιήτρια διασχίζει μαγικά τον χρόνο. Ενδύεται τη ριζοκαρπασίτικη σαγιά, την κεντημένη με χρυσοκλωστή, που τη φέρνει σ’ επαφή με το χρυσό νήμα της Ιστορίας της πολύπαθης πατρίδας μας» ανέφερε η Μορφωτική Σύμβουλος της Πρεσβείας Κυπριακής Δημοκρατίας,  δρ Νάντια Στυλιανού, καλωσορίζοντας την ποιήτρια, τους ομιλητές και τους παρευρισκόμενους. 

Για το βιβλίο μίλησαν ο κ. Πρόδρομος Προδρόμου, Υπουργός Παιδείας, Πολιτισμού, Αθλητισμού και Νεολαίας Κυπριακής Δημοκρατίας, ο κ. Αλέξης Ζήρας, κριτικός και η κα Άννα Αφεντουλίδου, ποιήτρια, κριτικός.

Ο κ. Προδρόμου αναφερόμενος στην ποιητική γραφή της Νάσας Παταπίου επισήμανε ότι «η γραφή της είναι από τις πιο εμπνευσμένες στις μέρες μας. Έχουμε να κάνουμε με εξαιρετικές επιλογές και μια υπέροχη πλοκή του λόγου, αλλά και με πρόσκληση για επισκέψεις στον χυμό και τον αρμό, αλλά και τη σαγηνευτική συμπλοκή των λέξεων, που θυμίζουν γιατί η ποίηση έχει και θα έχει για πάντα λόγο και θέση».

Ο κ. Ζήρας μιλώντας για το σύνολο του ποιητικού της έργου είπε ότι «κλειδί για τη ποιητική της δημιουργία είναι ο δραματικός διάλογος με το παρελθόν και το παρόν της νήσου Κύπρου» ενώ εστιάζοντας στην παρουσιαζόμενη συλλογή υπογράμμισε ότι «συνδιαλέγεται μ’ έναν κόσμο φασματικό, έναν ικανό αριθμό από πρόσωπα της παγκόσμιας λογοτεχνικής ιστορίας, όπως τον Άρθουρ Ρεμπώ, τον Μαρσέλ Προυστ, τον Νίκο Φωκά, τον Ουίλιαμ Σαίξπηρ, συνδέοντάς τους όμως άμεσα ή έμμεσα, με την Κύπρο, ή με το σταθερό και ζωτικό για την ποίησή της ζήτημα της μνημονικής συνέχειας».

 Η κ. Αφεντουλίδου στην ανάλυσή της σημείωσε ότι «η δραματουργική  διάσταση των ποιημάτων της συλλογής, είναι κείμενα που θα μπορούσαμε να τα ακούσουμε ή να τα δούμε σαν μικρά μονόπρακτα ή σαν σκηνές μιας διαρκούς ταινίας. Η δραματικότητα λοιπόν αυτή δεν χρησιμοποιείται ως εκφραστική επιλογή αλλά γίνεται βασικό όχημα της ποιητικής κοσμοθεώρησης, ένας αγωγός που οδηγεί από τον σκοτεινό χώρο της ιστορίας στον φωτεινό χώρο του θαύματος».

Η εκδήλωση ολοκληρώθηκε με τις θερμές ευχαριστίες της Νάσας Παταπίου στο Σπίτι της Κύπρου τους ομιλητές αλλά και σε όλους όσοι παρευρέθηκαν. 

